เลขาอาเซียนแนะรัฐฟื้นเชื่อมั่นผ่านเวทีสากล
"สุรินทร์" แนะรัฐบาลฟื้นเชื่อมั่นผ่านเวทีสากล เริ่มที่ภาคท่องเที่ยวก่อน แย้มอาเซียนยังไม่มีแนวโน้มจะใช้เงินสกุลเดียวกัน
7 ธ.ค. 2554

"สุรินทร์" แนะรัฐบาลฟื้นเชื่อมั่นผ่านเวทีสากล เริ่มที่ภาคท่องเที่ยวก่อน แย้มอาเซียนยังไม่มีแนวโน้มจะใช้เงินสกุลเดียวกัน  
นายสุรินทร์ พิศสุวรรณ เลขาธิการอาเซียน กล่าวในงานสัมนาของบริษัทเนชั่นแนล ไอทีเอ็มเอ๊กซ์ ว่า ประเทศไทยต้องเร่งฟื้นความเชื่อมั่นหลังวิกฤติน้ำท่วมครั้งนี้ที่สร้างความเสียหายจำนวนมาก ไม่น่าต่ำกว่า 100 ล้านเหรียญสหรัฐ ซึ่งต้องทำให้นักลงทุนมั่นใจว่า ไทยเรายังเป็นฐานการผลิต การค้า การส่งออก และการท่องเที่ยวได้  โดยควรทำผ่านเวทีการประชุมระดับโลก อย่าง เอเปค จี 20 อาเซียน เป็นต้น โดยอาจะทำในภาคการท่องเที่ยวก่อนก็ได้ว่า ประเทศไทยพร้อมแล้วสำหรับการกลับมาทำธุรกิจอีกครั้ง 



สุรินทร์
"เราต้องเปลี่ยนวิกฤติเป็นโอกาสให้ได้ ต้องฟื้นความมั่นใจของนักลงทุนที่กำลังลังเลและสงสัยเกี่ยวกับความสามารถของประเทศไทย โดยจะต้องยืนยันว่า จะไม่เกิดเหตุอุทกภัยซ้ำอีก และต้องมีการป้องกันแก้ไขที่เป็นมาตรฐาน" นายสุรินทร์กล่าว 
นายสุรินทร์ กล่าวว่า การเกิดน้ำท่วมครั้งนี้กระทบต่อเครือข่ายการผลิตหรือซัพพลายเชนในหลายประเทศของอาเซียน เพราะไทยเป็นฐานการผลิตอันดับ 2 ของภูมิภาค ทำให้ประเทศต่างๆห่วงใยและต้องการให้ไทยฟื้นตัวโดยเร็ว ซึ่งยอมรับว่าภัยธรรมชาติที่เกิดขึ้นกับไทยแต่ละครั้งสร้างผลเสียหายไม่ต่ำกว่า 100 ล้านเหรียญสหรัฐ ซึ่งอุทกภัยครั้งนี้ของไทยน่าจะเสียหายหนักกว่าทุกครั้งน่าจะมากกว่า100 ล้านเหรียญสหรัฐ 
ทั้งนี้ รัฐบาลไทยควรให้ความสำคัญกับประชาคมเศรษฐกิจอาเซียน หรือ AEC ด้วย เพราะการเป็นAEC ทำให้มีตลาดใหญ่ขึ้นจากการมีประชากรกว่า 600 ล้านคน มีมูลค่าอัตราการเจริญเติบโตทางเศรษฐกิจ(จีดีพี)กว่า 2 ล้านล้านเหรียญสหรัฐ ฉะนั้น ไทยต้องหาโอกาสในการจับจองพื้นที่ในตลาดโดยเร็ว และถ้าให้เสนออยากให้มีการตั้งกองทุนพิเศษอัตราดอกเบี้ยต่ำสนับสนุนให้เอกชนมาลงทุนในอาเซียนเพิ่มเติมด้วย ส่วนเรื่องการใช้เงินสกุลเดียวกันในอาเซียน ยังไม่มีวาระในการพิจารณา และคงจะใช้เวลาอีกนานสำหรับเรื่องนี้ เนื่องจากเศรษฐกิจและการเมืองของแต่ละประเทศมีความแตกต่างกัน